अररिया में 77वां गणतंत्र दिवस समारोह भव्य रूप से सम्पन्न

Wed, 28 Jan 2026 14:54:29 +0000

⁣अररिया जिला मुख्यालय स्थित नेताजी सुभाष स्टेडियम में 77वां गणतंत्र दिवस समारोह भव्य एवं गरिमामय वातावरण में आयोजित किया गया। समारोह के मुख्य अतिथि माननीय मंत्री, अनुसूचित जाति एवं अनुसूचित जनजाति कल्याण विभाग, बिहार सरकार सह प्रभारी मंत्री अररिया जिला श्री लखेन्द्र कुमार रौशन ने राष्ट्रीय ध्वज फहराकर परेड की सलामी ली।
इस अवसर पर जिला परिषद अध्यक्ष श्री आफताब अजीम पप्पू, जोकीहाट विधायक श्री मोहम्मद मुर्शीद आलम, जिला पदाधिकारी श्री विनोद दूहन, पुलिस अधीक्षक श्री जितेन्द्र कुमार सहित अन्य जनप्रतिनिधि, प्रशासनिक एवं पुलिस पदाधिकारी तथा बड़ी संख्या में आम नागरिक उपस्थित रहे।

कार्यक्रम की शुरुआत माननीय मंत्री द्वारा सलामी गारद के निरीक्षण से हुई।
इसके पश्चात अपने संबोधन में उन्होंने महान स्वतंत्रता सेनानियों एवं अमर शहीदों को नमन करते हुए जिलेवासियों को गणतंत्र दिवस की शुभकामनाएँ दीं। मंत्री महोदय ने कहा कि माननीय प्रधानमंत्री श्री नरेन्द्र मोदी के मार्गदर्शन एवं माननीय मुख्यमंत्री श्री नीतीश कुमार के नेतृत्व में बिहार निरंतर विकास के पथ पर अग्रसर है।

उन्होंने बताया कि मुख्यमंत्री की प्रगति यात्रा के दौरान अररिया जिले में 304.65 करोड़ रुपये की लागत से 404 योजनाओं का उद्घाटन तथा 45 योजनाओं का शिलान्यास किया गया।
इनमें सुन्दरनाथ धाम का पर्यटन विकास, फारबिसगंज में रेलवे आरओबी का निर्माण, सैफगंज–सुकैला मोड़ तथा अररिया–कुर्साकांटा–कुआड़ी–सिकटी पथ का चौड़ीकरण और 620 सीट क्षमता वाले आधुनिक ऑडिटोरियम का निर्माण प्रमुख है। इसके अतिरिक्त जिले में 244 पुल एवं पुलियाओं की स्वीकृति दी गई है, जिनमें से 167 का निर्माण पूर्ण हो चुका है, जबकि शेष पर कार्य प्रगति पर है।
मंत्री महोदय ने बताया कि राज्य सरकार द्वारा घरेलू उपभोक्ताओं को प्रतिमाह 125 यूनिट मुफ्त बिजली दी जा रही है, जिससे जिले के लगभग 4.30 लाख उपभोक्ताओं को लाभ मिल रहा है।
मुख्यमंत्री कृषि विद्युत संबंध योजना-2 के तहत 7,200 किसानों को विद्युत कनेक्शन उपलब्ध कराया गया है। वहीं आरडीएसएस योजना के अंतर्गत 7 नए विद्युत उपकेंद्रों का निर्माण किया जा रहा है।

स्वास्थ्य सेवाओं की चर्चा करते हुए उन्होंने कहा कि पिछले एक वर्ष में जिले में लगभग 65 हजार महिलाओं का संस्थागत प्रसव कराया गया है। सरकारी अस्पतालों में निःशुल्क डिजिटल एक्स-रे सुविधा तथा सदर अस्पताल में सीटी स्कैन की सुविधा उपलब्ध कराई गई है।
शिक्षा के क्षेत्र में कक्षा 1 से 8 तक लगभग 3.57 लाख पाठ्यपुस्तक सेट तथा कक्षा 1 से 12 तक 4.72 लाख स्टूडेंट किट वितरित की गई हैं। दिव्यांग बच्चों को ट्राइसाइकिल, व्हील चेयर, श्रवण यंत्र, ब्रेल किट एवं स्मार्ट केन प्रदान किए गए हैं।
बिहार स्टूडेंट क्रेडिट कार्ड योजना के अंतर्गत 13,803 छात्र-छात्राओं को शिक्षा ऋण, 10,258 युवाओं को स्वयं सहायता भत्ता तथा 66,437 युवाओं को कुशल युवा कार्यक्रम में पंजीकृत किया गया है। अल्पसंख्यक समुदाय के लिए 560 बेड वाले आवासीय विद्यालय के निर्माण की स्वीकृति दी गई है।
मंत्री महोदय ने बताया कि जिले में 3.48 लाख पेंशनधारियों को नियमित पेंशन दी जा रही है। ‘स्वच्छ गाँव, समृद्ध गाँव’ अभियान के तहत 182 पंचायतों में अपशिष्ट प्रसंस्करण इकाइयों का निर्माण पूर्ण किया जा चुका है।
प्रधानमंत्री किसान सम्मान निधि योजना से जिले के 2.78 लाख किसान लाभान्वित हो रहे हैं, जबकि नल-जल योजना के अंतर्गत 5.65 लाख घरों में शुद्ध पेयजल की आपूर्ति सुनिश्चित की गई है।
समारोह के दौरान परेड एवं झांकी प्रतियोगिता में उत्कृष्ट प्रदर्शन करने वाले प्लाटून एवं विभागों को प्रशस्ति पत्र एवं मोमेंटो प्रदान किए गए।