अररिया में दिशा समिति की बैठक सम्पन्न, सांसद प्रदीप कुमार सिंह की अध्यक्षता में हुई समीक्षा

Wed, 28 Jan 2026 15:01:44 +0000

⁣प्रेस विज्ञप्ति
अररिया, 27 जनवरी 2026
माननीय सांसद, अररिया, श्री प्रदीप कुमार सिंह की अध्यक्षता में जिला विकास समन्वय एवं निगरानी समिति (दिशा) की बैठक समाहरणालय अररिया स्थित परमान सभागार में आयोजित की गई। बैठक के आरंभ में जिला पदाधिकारी अररिया श्री विनोद दूहन द्वारा माननीय सांसद महोदय को पौधा भेंट कर उनका स्वागत किया गया। बैठक में माननीय विधायक श्री आबिदुर रहमान, मोहम्मद मुर्शीद आलम, श्री अविनाश मंगलम, देवयंती देवी, श्री मनोज कुमार विश्वास, माननीय जिला परिषद अध्यक्ष श्री आफताब अजीम पप्पू एवं अन्य माननीय जनप्रतिनिधिगण उपस्थित थे।
सर्वप्रथम पूर्व के दिशा बैठक में दिए गए निर्देशों के अनुपालन की विभागवार गहन समीक्षा की गई। इस क्रम में माननीय सांसद महोदय ने संबंधित विभागीय पदाधिकारियों को कई आवश्यक दिशा-निर्देश देते हुए कहा कि जिले में संचालित सभी विकास योजनाओं को निर्धारित समय-सीमा के भीतर पूर्ण करना सुनिश्चित किया जाए। उन्होंने कार्यों की गुणवत्ता से किसी प्रकार का समझौता नहीं करने पर भी बल दिया।
माननीय सांसद महोदय ने सभी पुल-पुलियों एवं सरकारी भवनों पर नेम प्लेट लगवाने सहित नव निर्मित सड़कों के दोनों किनारों पर पौधारोपण एवं मिट्टी भराई के कार्य को प्राथमिकता से करने का निर्देश दिया। साथ ही प्रत्येक तीन माह में दिशा की बैठक अनिवार्य रूप से आयोजित करने की बात कही। बैठक में जिला अंतर्गत अवैध नर्सिंग होम की जांच हेतु एक कमिटी गठित करने तथा जन वितरण प्रणाली (पीडीएस) की दुकानों की नियमित जांच करने के निर्देश दिए गए। कम राशन वितरण करने वाले पीडीएस दुकानदारों के विरुद्ध सख्त कार्रवाई करने की भी चेतावनी दी गई।
बैठक में पीपीटी के माध्यम से ग्रामीण कार्य विभाग, कृषि, शिक्षा, स्वास्थ्य, उद्योग, खनन, आपूर्ति, पथ निर्माण, एलएसबीए, प्रधानमंत्री आवास योजना (ग्रामीण), एलईएओ, पीईएचईडी, भवन, आईसीडीएस, मत्स्य, पषुपालन, आपदा, कल्याण विभाग, पंचायत राज, विद्युत, नगर परिषद, नगर पंचायत सहित अन्य विभागों की योजनाओं एवं प्रगति की विस्तारपूर्वक जानकारी दी गई।
समीक्षा के क्रम में उपस्थित माननीय सदस्यों ने सड़क निर्माण सहित अन्य विकासात्मक कार्यों में तेजी लाने को लेकर महत्वपूर्ण सुझाव दिए। बैठक में उप विकास आयुक्त, अपर समाहर्ता आपदा प्रंबंधन, जिला पंचायत राज पदाधिकारी, सिविल सर्जन सहित सभी जिलास्तरीय पदाधिकारी, सभी कार्यपालक अभियंता एवं तकनीकि पदाधिकारी उपस्थित थे।